Värske uuring näitab taas, et kaks kogukonda  saavad oma info vastandlikest allikatest.    "Küsitlus annab meile väga olulist informatsiooni Eesti ühiskonna kohta, kinnitades varasemate uuringute sarnaseid tulemusi," ütles Tallinna ülikooli võrdleva poliitika professor Raivo Vetik. "Eestlaste ja eestivenelaste hoiakud Venemaaga seotud asjade suhtes erinevad kardinaalselt," kommenteeris ta. "Kui suurem osa eestlastest näeb konflikti algatajana Venemaad ning umbes samasugune osakaal vene keelt kõnelevatest Eesti elanikest peab vastupidi  süüdlaseks Gruusiat, võib taas kinnitada, et Eestis elavad rahvused ammutavad endiselt infot omavahel kattumatutest meediaruumidest," ütles uuringu kokkuvõtteks sotsioloog Henri Sepp uuringukeskusest Klaster.    "Eestivenelased ammutavad infot peamiselt Venemaa meediakanalitest, eelkõige TV-st," ütles sotsioloog Ivi Proos. "Erakordsete sündmuste puhul, kui põhjalikuks analüüsiks ei jätku aega, on meedia mõju mitu korda suurem ning eestlaste ja venelaste arusaamad ja seisukohad lahknevad selgelt," lisas  ta.